Foto: Sanjin Strukić/Pixsell/Index



INTERNETOM kruži jedan dokument u kojem su popisani navodni velikogorički uhljebi, članovi obitelji lokalnih HDZ-ovaca koji su pozapošljavani po gradskim firmama, otvorenom učilištu i drugim institucijama kojima je zajedničko da ovise o gradskom proračunu.



Prema informacijama koje ima Index, riječ je o prilično točnom popisu. No, do zaključenja članka, iako smo probali, nismo uspjeli doći do konačne potvrde da je dokument sto posto točan, pa ga zasad objavljujemo u djelomično cenzuriranom obliku.



Kako saznajemo, dokument je, osim novinarima, poslan i na adrese nekih klubova zastupnika, stranaka, zastupnicima osobno te mnogim drugim osobama iz političkog i javnog života.



Gradonačelnik Velike Gorice bježi od novinara



Naravno, prvo smo pokušali saznati što o istome misle vodeći ljudi Velike Gorice. Iako smo pokušali nekoliko puta, do gradonačelnika Dražena Barišića, jednog od prozvanih u dokumentu, nismo uspjeli doći. Došli smo do tajnice koja nas je spojila s glasnogovornicom. Ova nam je, pak, rekla da svoj upit s dokumentom pošaljemo mailom. Poslali smo im upit o tome koliko je istine u spornom popisu te jesu li sve osobe koje su navedene imenom i prezimenom zaista zaposlene u spomenutim poduzećima. Iako smo zamolili da nam se odgovori tijekom dana, do toga nije došlo. Na naš ponovni poziv glasnogovornica gradonačelnika Velike Gorice rekla nam je kako nam danas ipak neće stići poslati odgovor. Sutra je, naime, dan grada pa je cijeli ured gradonačelnika u pripremama.



A kako i ne bi bili. Sutra u Veliku Goricu stiže premijer Andrej Plenković. Upravo se zbog toga vlasti ovog grada boje da popis ne izađe u javnost i da se Plenković ne predomisli u zadnji čas, saznajemo od našeg izvora.



"Ma ne bojimo se mi da bi premijer mogao odustati, samo smo u poslu oko toga", opovrgava naše glasine tajnica gradonačelnika do kojeg nismo uspjeli doći.



Sporni popis nosi naziv "JE LI OVO NAJVEĆA UHLJEBNIČKA MREŽA U HRVATSKOJ? ili Saga o 19 privilegiranih familija u Velikoj Gorici", a na njemu, baš kao što naslov sugerira, nabrojano je više od deset obitelji bliskih HDZ-u čiji su se članovi naveliko pozapošljavali na pozicijama koje im plaćaju porezni obveznici. Navedena su imena i prezimena, rodbinski odnosi s vodećim velikogoričkim HDZ-ovcima te pozicije na kojima su zaposleni.

Tekst se nastavlja ispod oglasa